ESTEETÖN JA SAAVUTETTAVA LIIKUNTATAPAHTUMA -TARKISTUSLISTA

TARKISTA, ETTÄ:
Tapahtumapaikkaan pääsee
- Opasteet ovat selkeitä ja helppolukuisia, ja niitä on riittävästi.
- Kulkuväylät ovat tasaisia, kovapintaisia, luistamattomia ja riittävän leveitä.
- Pysäköintipaikat ovat lähellä. Esteettömät pysäköintipaikat ovat selkeästi merkittyjä ja leveydeltään vähintään 3600 mm. 
- Saattoliikenteen pysähtymismahdollisuus on esteettömän sisäänkäynnin läheisyydessä.
- Sisäänkäynti on katettu, hyvin valaistu ja helposti havaittavissa.
- Avustajilla ja oppailla on maksuton sisäänpääsy.
- Tapahtumapaikalle pääsee ilman tasoeroja, mahdollisten portaiden oheen on rakennettu loiva luiska tai hissi, tai vaihtoehtoinen esteetön reitti on opastettu.
- Mahdollisen luiskan kaltevuus on sisällä enintään 8 % ja ulkona 5 %, ja sen leveys on vähintään 1000 mm. 
- Portaat ovat helppokulkuiset ja niissä on molemmin puolin käsijohteet. 
- Keskeisten toimitilojen tasoeroissa hissin koko on vähintään 1200 mm x 2300 mm ja oviaukon leveys vähintään 1000 mm.
- Tapahtumapaikalta löytyy esteetön wc (ns. inva-wc). Isossa tapahtumassa tarvitaan useampi esteetön wc. Käytettäessä siirrettävää wc-kalustoa, osa niistä on esteettömiä.
- Keskeisten tapahtumatilojen lisäksi myös oheistilat (esim. varastot ja sosiaalitilat) ovat esteettömiä.
- Valaistus on riittävä ja häikäisemätön.
- Ovet, seinät, kalusteet ja välineet erottuvat tummuuskontrastina taustastaan.
- Ovet on helppo avata ja niiden vapaa kulkuaukko on vähintään 900 mm, liikuntatilojen osalta 1000 mm.
- Keskeiset toimintatilat on varustettu toimivalla induktio­silmukalla ja ne on merkitty induktiosilmukan tunnuksella.

Tapahtumapaikassa pystyy osallistumaan
- Toimintatila on selkeä ja liikunnan ohjauksen apuna käytetään kuvia ja opasteita.
- Liikuntatehtävien alku- ja loppupisteet on merkitty selvästi.
- Avustaja- ja opaskoirat on huomioitu tapahtuman järjestelyissä, esim. merkityillä paikoilla.		
- Tapahtumajärjestäjät ovat valmistautuneet avustamaan ja opastamaan, tai paikalla on yleisavustajia.
- Tapahtumajärjestäjät ja yleisavustajat erottuvat selkeästi vieraista esim. vaatetuksen avulla.	
- Materiaali ja tapahtumatiedotus on monikanavaista (pistekirjoitus, selkoteksti, kohokartta jne.). 
- Tilaisuudessa käytetään mikrofonia (kuulokojetta käyttävät henkilöt voivat hyödyntää induktiosilmukkaa).
- Toiminnan ohjaaja on valmistautunut kuvailemaan visuaalista materiaalia, esim. kuvia.
- Pelastussuunnitelmassa on otettu huomioon liikkumis- ja toimimisesteiset henkilöt.

ESKE – esteettömyystiedon asiantuntija
Invalidiliiton Esteettömyyskeskus ESKE on osa Invalidiliiton järjestötoimintaa. ESKEn tehtäviä ovat mm. vaikuttamistoiminta, tiedon jakaminen, materiaalin tuottaminen, koulutus, ohjaus ja neuvonta. ESKEn toimintaan kuuluu myös esteettömyyttä tukevien tapahtumien ja seminaarien järjestäminen. ESKE tekee aktiivisesti yhteistyötä esteettömyyden edistämiseksi eri järjestöjen, viranomaisten ja muiden tahojen kanssa.
ESKE ylläpitää verkkosivustoa www.esteeton.fi. Se on kattava ja ajankohtainen esteettömyystiedon lähde. Se on kanava, jota kautta ESKEn omaa ja muiden toimijoiden tuottamaa esteettömyystietoa ja  materiaalia jaetaan kaikkien käyttöön. Sivusto tarjoaa paitsi käytännön tietoa mm. asumisen ja liikkumisen saralta myös ajankohtaisia uutisia sekä tapahtumakalenterin eri tahojen järjestämistä esteettömyystapahtumista.

Suomen Vammaisurheilu ja -liikunta VAU ry
Suomen Vammaisurheilu ja -liikunta VAU ry on urheilu- ja liikuntajärjestö, jonka tehtävänä on avata ovia liikunnan maailmaan. VAUn jäseniä ovat paikallisella tasolla liikuntaa järjestävät vammais- ja potilasyhdistykset sekä vammaisurheilua toteuttavat urheiluseurat. 
VAU järjestää toimintaa kaiken ikäisil­le: perhetapahtumista ja harrasteliikun­nasta aina kilpaurheiluun asti. Kehitysvammaisten henkilöiden urheilua koordinoiva Special Olympics Finland on osa VAUn toimin­taa.
VAUn arvoja ovat osallisuus, yhteisöllisyys, esteettömyys ja saavutettavuus sekä oikeudenmukaisuus. 

Invalidiliiton Esteettömyyskeskus ESKE
Mannerheimintie 107, 00280 Helsinki
p. 09 613191
www.esteeton.fi
eske@invalidiliitto.fi

Suomen Vammaisurheilu ja -liikunta VAU ry
Radiokatu 20, 5. krs, 00240 Helsinki
p. 044 752 9360
www.vammaisurheilu.fi
toimisto@vammaisurheilu.fi